เดินหน้าเงินกู้ประกันสังคมแบงก์รัฐแทงกั๊กรีไฟแนนซ์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ธนาคารรัฐลงนามประกันสังคมปล่อยกู้ซื้อบ้านดอกเบี้ย ต่ำ 2.5% คงที่ 5 ปี เม.ย.นี้ ธอส. กั๊กให้ลูกหนี้เก่ารีไฟแนนซ์ดอกเบี้ยได้แค่ 20% 
นายขรรค์ ประจวบเหมาะ กรรมการผู้จัดการธนาคารอาคารสงเคราะห์ (ธอส.) เปิดเผยว่า ธนาคารจะลงนามกับสำนักงานประกันสังคม (สปส.) เพื่อปล่อยเงินกู้ที่อยู่อาศัยให้กับสมาชิกผู้ประกันตนในช่วงปลายเดือน เม.ย.นี้ ขณะนี้กำลังรอสรุปเม็ดเงินที่ สปส.จะนำเงินมาฝากกับธนาคารเพื่อนำไปปล่อยกู้ต่อให้กับสมาชิก 
สำหรับโครงการนี้จะเน้นปล่อยกู้ให้กับสมาชิกผู้ประกันตนที่ต้องการซื้อบ้านใหม่ แต่อาจจะมีการกันเงินส่วนหนึ่งประมาณ 20% ของวงเงินทั้งหมดที่ประกันสังคมมาฝากไว้ไปปล่อยกู้ให้กับผู้ประกันตนที่เป็นลูกค้าเดิมของ ธอส. ที่ต้องการรีไฟแนนซ์เพื่อลดภาระดอกเบี้ยลงมา
“ถ้าได้เงินมา 1,000 ล้านบาท เราอาจจะปล่อยกู้สำหรับคนที่ซื้อบ้าน 80% และอีก 20% ให้รีไฟแนนซ์ได้ เพราะการปล่อยกู้แบบนี้จะไม่ก่อให้เกิดกิจกรรมทางด้านเศรษฐกิจคือไม่มีการซื้อบ้านใหม่ มีแต่ช่วยให้คนกู้ได้รับดอกเบี้ยที่ถูกลงเท่านั้น ซึ่งที่ผ่านมายังไม่พบว่ามีลูกค้าธนาคารขอรีไฟแนนซ์ไปใช้แบงก์อื่น” นายขรรค์ กล่าว 
นายเลอศักดิ์ จุลเทศ ผู้อำนวยการธนาคารออมสิน กล่าวว่า ในวันที่ 23 เม.ย.นี้ จะร่วมลงนามกับ สปส.เพื่อเริ่มปล่อยกู้ในโครงการนี้อย่างเป็นทางการ ขณะนี้กำลังหารือรูปแบบและเงื่อนไขการปล่อยกู้ให้เหมาะสม คาดว่าจะเริ่มปล่อยกู้ได้ภายในเดือน พ.ค.นี้ 
ก่อนหน้านี้ นายปั้น วรรณพินิจ เลขาธิการ สปส. กล่าวว่า จะลงนามข้อตกลงกับสถาบันการเงิน 89 แห่ง เพื่อนำเงินในส่วนของการลงทุนทางสังคม 1 หมื่นล้านบาท ไปปล่อยสินเชื่อที่อยู่อาศัยแก่ผู้ประกันตนในอัตราดอกเบี้ยคงที่ 2.5% เป็นเวลา 5 ปี วงเงินกู้ไม่เกินรายละ 1.5 ล้านบาท สำหรับผู้ที่ต้องการซ่อม ปรับปรุง ปลูก ซื้อ หรือรีไฟแนนซ์บ้าน โดยธนาคารจะได้รับส่วนแบ่งค่าบริหารจัดการ 1.5% และ สปส. จะ มีผลตอบแทนจากเงินฝาก 1% 
ขณะที่ธนาคารพาณิชย์ที่เข้าร่วมโครงการดังกล่าวได้แก่ ธนาคารกรุงไทย ธนาคารกสิกรไทย และธนาคารไทยพาณิชย์ ชี้แจงว่า ธนาคารจะเปิดรับรีไฟแนนซ์ดอกเบี้ยให้กับลูกค้าของธนาคารเอง ร่วมถึงการรับไฟแนนซ์จากธนาคารอื่น และกรณีที่เป็นสามีภรรยา ที่เป็นผู้ประกันตนทั้งคู่สามารถยื่นเรื่องขอสินเชื่อได้คนละ 1.5 ล้านบาท รวม 2 คน กู้ได้ไม่เกิน 3 ล้านบาทอีกด้วย